2001 шо клубан чӀогӀа хала хилира. Чемпионатехь гӀуллакхаш дика дӀа ца додара, шо доьдуш команда йитира Гаджиева, иза цхьаьна ханна хийцира Маркаров Александра, ткъа шо чекхдаьккхира украинийн говзанчо Ткаченко Леонида. Оцу шарахь бохам хилира «Анжин» матчехь. 18 августехь хӀинжа-гӀалахоша тӀеоьцура ЦСКА, шолгӀачу декъехь, 75-гӀа минотехь, корташ вовшех кхийтира «Анжин» тӀелатархочун Будунов Будунан а, ЦСКАн голкиперан Перхун Сергейн а. ДегӀастанан командан ловзархочун коьртан хье меттих баьккхина, шо чекхдаллалц юкъара ваьккхира, гӀеххьа иэс дӀа а яьлла. Эскархойн кевнахо чӀогӀа корта лазийна республикин дарбан цӀийне кхачийра, тӀаьхьа Москоха дӀавигира, 28 августехь, сам ца волуш, кхелхира. Оцу бохамаша боккха Ӏаткъам бира ловзархошна, жамӀ Российн чемпионатехь 13-гӀа меттиг бен ца хилира.